## SITUATSIOONIÜLESANNE KODUTÖÖ KOOSTAMISEKS

**Ülesanne**: Koostada hinnapakkumine sõpruskonna (25-30 aastased) planeeritavale puhkeväljasõidule (koostatakse endale sobiva Eesti piirkonna põhjal).

**Lähteandmed**:

* Toimumise aeg: 08.-10.06.2018
* Sõpruskond soovib veeta sihtkohas aktiivset nädalalõppu, tutvuda piirkonnaga, teha fotosid ja koguda toredaid elamusi.
* Osavõtjate arv: 7 inimest, kellest 3 naist, 4 meest.

**Tellimuskiri, millele vastama pead, on järgmine:**

From: Jaanus Jänes [mailto: jaanus.janes@hotmail.com]

Sent: 22. jaanuar 2017. a. 11:26

To: Majutusettevõte XXX

Subject: puhkeväljasõit sõpruskonnale 08.-10.06.2018

Tere!

Eesti riigi loomisest möödub sellel aastal sada aastat. Tegemist on meie noore riigi ajaloo olulisima ja väärikama tähtpäevaga, mis puudutab meid kõiki ja mis annab võimaluse ühiselt ette võtta Eesti jaoks olulisi asju, mis ammu oma aega oodanud. Sellega seoses on mul mõte kutsuda kokku oma lähimad sõbrad ja korraldada üheskoos midagi toredat, et hiljem sellest kokku panna isetehtud ühine pildi- ja jutualbum. Kirjutangi teile seoses sooviga panna kokku ühe nädalavahetuse plaan, kuidas veeta ühiselt aega aktiivselt puhates ja pilte ning elamusi kogudes.

Meie seltskond koosneb 7 inimesest, kellest 3 on naised ja 4 mehed. Soovime majutust 1–3-kohalistes tubades ajavahemikus 08.–10.06.2018. Reedel saabume oma autodega (tõenäoselt 3 autoga) orienteeruvalt kell 17.00, pühapäeval lahkume erinevatel kellaaegadel. Millised on autode parkimise võimalused ja sellega kaasnevad tasud?

Seltskonnas on kaks paari ja nende majutus võiks olla laia voodiga kahetubades, ülejäänute majutuse puhul erisoove ei ole.

Soovime teisel õhtul õhtusööki teie juures, esimene õhtu on meil planeeritud. Soovime õhtusööki orienteeruvalt kell 20.00. Kui võimalik, siis pearoog võiks kalast olla ja söögi kõrvale võtaksime ka paar pudelit sobilikku veini.

Laupäeval sooviksime tutvuda piirkonnaga ja veeta aktiivselt aega, aga samas teha ka fotosid ja toredaid elamusi koguda. Kuna me piirkonda ei tunne, siis palun soovitage, mida me võiksime poole päeva vältel üheskoos teha, kui palju aega kulub ja mis see maksab. Arve tasujaks olen mina ise.

Jääme ootama hinnapakkumist e-posti aadressile jaanus.janes@hotmail.com.

Lugupidamisega,

Jaanus Jänes